Траян Първанов
Чудеса

chitanka.info

На Марин Ботунски

Чудеса от мойто време — колко злато

от бакърени ракити край Ботуня,

дето мина запъхтяното ми лято

на дъгата под опънатите струни.

Много ви повтарях, чудеса, и тичах,

и се спъвах в камъни и водорасли —

малко преди в тъмните къртичини

влагата на тежка есен да порасне.

И се чудя как след непростими страсти

винаги оставате неповторими,

и ви търся в сянката на жълти храсти,

и ви срещам във снега на къси зими.

Чудеса — човешки прости и прекрасни,

оставете в мене своя отпечатък —

много чужди на смъртта и неподвластни,

с тази дълга вечност във живота кратък.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.